**Τράπεζα Ηπείρου: Συμμετοχή στο νέο Ταμείο Επιχειρηματικότητας ΤΕΠΙΧ ΙΙΙ για την ενίσχυση των Μικρομεσαίων επιχειρήσεων**

**Ιωάννινα, 31 Μαΐου 2024** – Η Συνεταιριστική Τράπεζα Ηπείρου υπέγραψε ακόμη μια συμφωνία με την Ελληνική Αναπτυξιακή Τράπεζα ΗBD και συγκεκριμένα για την ένταξή της στο Ταμείο Δανείων ΤΕΠΙΧ ΙΙΙ και στο Ταμείο Εγγυοδοσίας ΤΕΠΙΧ ΙΙΙ, στο πλαίσιο του Ταμείου Χαρτοφυλακίου Ταμείο Επιχειρηματικότητας - ΤΕΠΙΧ ΙΙΙ. Η συμφωνία αυτή θα επιτρέψει στην Τράπεζα να έχει πρόσβαση στα νέα χρηματοδοτικά εργαλεία της Ελληνικής Αναπτυξιακής Τράπεζας και να υποστηρίξει ενεργά τις Μικρομεσαίες Επιχειρήσεις (ΜμΕ) της Ηπείρου ώστε να απορροφήσουν τα διαθέσιμα κεφάλαια.

Μέσα από το Ταμείο Επιχειρηματικότητας αναμένεται να διατεθούν σε μικρομεσαίες επιχειρήσεις δάνεια ύψους 2,2, δισ. ευρώ με ιδιαίτερα ευνοϊκούς όρους, αυξάνοντας έτσι τον αριθμό των χρηματοδοτούμενων ΜμΕ, ενώ είναι η πρώτη φορά που παρέχεται ο συνδυασμός της εγγύησης του δανείου με την επιδότηση του επιτοκίου. Τα Ταμεία συγχρηματοδοτούνται από την Ευρωπαϊκή Ένωση μέσω του ΕΣΠΑ 2021-2027, ενώ είναι υπό τη διαχείριση της Ελληνικής Αναπτυξιακής Τράπεζας.

Στην εκδήλωση για την υπογραφή της συμφωνίας παρευρέθηκαν, μεταξύ άλλων, ο Αναπληρωτής Υπουργός Εθνικής Οικονομίας και Οικονομικών, κ. Νίκος Παπαθανάσης, ο Πρόεδρος της HDB, κ. Γεώργιος Ζαββός, η CEO της HDB, κα. Ισμήνη Παπακυρίλλου, καθώς και ο Διευθύνων Σύμβουλος της Συνεταιριστικής Τράπεζας Ηπείρου, κ. Ιωάννης Βουγιούκας. Ο κ. Ιωάννης Βουγιούκας, δήλωσε: *«Συμμετέχουμε σε ένα ακόμα χρηματοδοτικό πρόγραμμα της Ελληνικής Αναπτυξιακής Τράπεζας για τη στήριξη των μικρομεσαίων επιχειρήσεων της Ηπείρου. Πρόκειται για ένα πρόγραμμα που θεωρούμε ότι θα ενισχύσει το πιστοδοτικό άνοιγμα προς τις επιχειρήσεις αυτές. Ως Τράπεζα Ηπείρου είμαστε εδώ ώστε να καθοδηγήσουμε και να συμβουλεύσουμε τις επιχειρήσεις με στόχο* *την περαιτέρω ανάπτυξη της επιχειρηματικότητας τους και την υλοποίηση των στόχων τους».*

Περισσότερες πληροφορίες σχετικά με τη συμμετοχή στο Πρόγραμμα υπάρχουν στους εκάστοτε συνδέσμους για το Ταμείο Εγγυοδοσίας εδώ: <https://hdb.gr/tameio-engyodosias/> και για το Ταμείο Δανείων εδώ: https://hdb.gr/tameio-engyodosias/.

-Τέλος-

**Σχετικά με την Τράπεζα Ηπείρου:**

Η ΣΥΝΕΤΑΙΡΙΣΤΙΚΗ ΤΡΑΠΕΖΑ ΗΠΕΙΡΟΥ ιδρύθηκε το 1978 υιοθετώντας το όραμα του ιδρυτή της Ιωάννη Δούμα, να στηρίξει και να ενισχύσει την τοπική οικονομία και κοινωνία της ευρύτερης Περιφέρειας Ηπείρου. Σήμερα, συμπληρώνοντας πάνω από 40 χρόνια λειτουργίας, η ΣΥΝΕΤΑΙΡΙΣΤΙΚΗ ΤΡΑΠΕΖΑ ΗΠΕΙΡΟΥ είναι η Τράπεζα των 18.000 Ηπειρωτών, αλλά και των θεσμικών επενδυτών. Με τη συμμετοχή του ΤΕΑ-ΕΑΠΑΕ ως Στρατηγικού Επενδυτή στο μετοχικό κεφάλαιό της, βρίσκεται σε πλεονεκτικότερη θέση προκειμένου να προχωρήσει στην υλοποίηση του επιχειρηματικού της σχεδίου και του οράματός της για μια ισχυρή ελληνική Συνεταιριστική Τράπεζα. Το νέο συνεταιριστικό-επιχειρηματικό μοντέλο-πρότυπο, που σχεδιάζει η Τράπεζα, θα αποφέρει πολλαπλά οφέλη τόσο στην τοπική οικονομία και κοινωνία, όσο και στους εργαζομένους και μετόχους της.

***Για περισσότερες πληροφορίες, μπορείτε να επικοινωνήσετε με:***

***την Touchpoint Strategies:*** *Θοδωρής Καλαμάκης, τηλ: : 210 81 14 631,* *thodoris.kalamakis@touchpoint.gr*

***την Τράπεζα Ηπείρου:*** *Αγνή Δρίμτζια, τηλ: 26510 59063, adrimtzia@epirusbank.gr*